6. schôdza NR SR - 5.deň - B. popoludní
Dátum: 2020-04-28
Poslanec: Kremský, Peter (OĽANO)
Druh vystúpenia: Vystúpenie

119. Vážený pán predsedajúci, vážené pani poslankyne, vážení páni poslanci... (Ruch v sále. Opakované zaznievanie gongu.) Ďakujem. Chcem vyjadriť svoju radosť z toho, že máme novú vládu, ktorá nám predložila svoj program, a teším sa z toho, že mnohí z nás na tom spolupracovali, aby tento program naozaj bol veľmi praktický. A veľmi sa teším z toho, že tento program v mnohých bodoch nerieši také nejaké vzletné frázy a filozofické problémy a mier na svete, ale rieši praktické problémy obyčajných ľudí. (Ruch v sále.) Mnohí z nás to sľubovali občanom pred voľbami, keď sme chodili po uliciach, že ideme do parlamentu preto, aby sme riešili ich praktické... (Neutíchajúci ruch v sále a prerušenie vystúpenia predsedajúcim.) Grendel, Gábor, podpredseda NR SR 120. Páni poslanci, poprosím vás, aby ste sa utíšili, a, pán poslanec Sloboda, ak potrebujete niečo vybaviť cez telefón, aby ste to urobili mimo rokovacej sály. Ďakujem pekne. Kremský, Peter, poslanec NR SR 121. Ďakujem. Takže by som chcel spomenúť také dve oblasti, ktoré mi špeciálne ležia na srdci a z ktorých mám špeciálne radosť, že sa do tohto programového vyhlásenia dostali, pretože v minulých obdobiach veľmi slabo fungovali a minulá vláda im venovala veľmi málo pozornosti. A tieto dve oblasti sú podnikateľské prostredie a rodinná politika. Začnem tým podnikaním. To, čo podnikateľom najviac hádže polená pod nohy, kde, čo ich najviac brzdí, to je byrokracia a korupcia. Keď sa pýtate podnikateľov, čo ich trápi, čo by chceli, aby štát pre nich urobil, tak by povedali, aby nám dal svätý pokoj, aby sme si mohli robiť svoju prácu a nemuseli robiť všelijaké zbytočné výkazy, hlásenia, úkony. Je tu niekoľko jasných a priamočiarych opatrení v tomto programovom vyhlásení vlády, ktoré by som chcel spomenúť, ktoré by v tomto mali pomôcť. Prvá vec je jednotný daňovo-odvodový paušál pre živnostníkov a malé podniky. Iste viete, že veľmi veľa podnikateľov trávi obrovskú kopu svojho času vykazovaním, účtovaním a podobnými vecami. Radi by sme to výrazne zjednodušili. A teším sa z toho, že je tu jasný záväzok takéto niečo urobiť. Do určitej, do určitých tržieb by vlastne takýto, takýto podnikateľ nemusel ani viesť účtovníctvo, iba vykazovať tržby a platil by na mesačnej báze nejakú sumu, ktorou by si uhradil vlastne všetky dane a odvody. Ide o to, aby sa naozaj podnikatelia mohli venovať svojmu podnikaniu, a nie byrokracii. Ďalšia vec - univerzálna voľná živnosť. To bolo trošku už interpretované v médiách nesprávne, pretože nejde o to, že chceme jednou živnosťou povoliť všetky činnosti. Samozrejme, to nie je možné, pretože sú určité činnosti, na ktoré treba špeciálny výcvik, špeciálne školenia, ale je veľmi veľa živností, ktoré dnes vlastne sú ako keby, dáva si ich takmer každý, ale pritom nevyžadujú žiadne vzdelanie, napríklad administratívne práce, činnosť ekonomických poradcov, obchod v rámci voľnej živnosti a podobne, každý ich tam má dvadsať tých istých a ide o to, že tieto živnosti zaradiť pod jednu univerzálnu voľnú živnosť, tú si tam človek napíše a môže v rámci týchto do toho zahrnutých podnikať. Čiže opäť zjednodušene, evidencie aj pre ľudí aj pre štát. A, samozrejme, ďalšie opatrenia, už tento rok vlastne vláda plánuje odbúrať veľkú časť byrokracie. Verím, že to príde už v najbližších mesiacoch. Jednoducho chceme ľuďom rozviazať ruky, umožniť im, aby sa mohli naozaj venovať svojej práci, a nie hlúpostiam. Ďalšia časť je rodinná politika. Iste viete, že máme na Slovensku demografický problém. V roku 2018 bol prvý rok, keď viac ľudí zomrelo, ako sa narodilo na Slovensku. Neviem, či o tom viete. A nie je to len tak, pretože dnes máme na Slovensku päť ľudí v produktívnom veku na jedného seniora. O zhruba 30 rokov to už budú iba dvaja ľudia v produktívnom veku na jedného seniora, ak to bude pokračovať tak, ako doteraz. To znamená, že na tých, ktorí budú v dôchodku, bude pracovať podstatne menej ľudí, a je možné, že budú aj vyrábať podstatne menej príjmov a tí ľudia v dôchodku budú mať podstatne nižší dôchodok, ako je to dnes. A toto je niečo, s čím treba niečo robiť, nielen v oblasti dôchodkového systému, ale aj v oblasti demografie. Jednoducho potrebujeme podporiť rodiny, aby mali viac detí. Nehovorím, že niekto bude mať viac detí kvôli peniazom, ale je veľmi veľa rodín, ktoré nemajú viac detí kvôli peniazom. Proste si ich nemôžu dovoliť. Boja sa toho. Obávajú sa mať viac ako jedno-dve deti. A toto je niečo, čo je hrozný dopad vlastne našej spoločnosti, ktorá sa má relatívne dobre, ale stále je tu veľa rodín, ktoré by aj radi mali možno 3-4 deti, ako to bolo v rodine, v ktorej som vyrástol ja, ale jednoducho si to nemôžu dovoliť. A tomu by sme radi pomohli. Takže poviem pár konkrétnych opatrení, ktoré boli aj súčasťou našej rodinnej politiky OĽANO, a ktoré sa dostali aj do programového vyhlásenia vlády, a ktoré veľmi rád podporím. Rodiny trpia hlavne v troch oblastiach alebo majú potreby, kde by sa to mohlo zlepšiť, a to sú financie, bývanie a služby. V oblasti financií napríklad daňový bonus. V Českej republike na tretie dieťa dostane človek daňový bonus vyše 1 000 eur. Na Slovensku je to stále iba štvrtina. Je to obrovský nepomer a to je jeden z dôvodov, napríklad prečo, prečo tých detí sa tu rodí menej. Minulá vláda zvýšila na dvojnásobok daňový bonus pre deti do 6 rokov. Nikto to nedokázal vysvetliť, prečo práve do 6 rokov. Skôr je to tak, že čím je dieťa staršie, tak tým vyššie náklady naň rodina má, pretože začne chodiť do školy, začne cestovať, na krúžky, potrebuje viac oblečenia a tak ďalej a tak ďalej. Čiže toto je niečo, čo by sme určite radi zmenili. Napríklad možnosť práce pre mamičky. Dnes majú dôchodcovia a študenti možnosť pracovať, alebo teda príjmov na dohodu do 200 eur mesačne bez daní a odvodov. Toto isté by mohli mať aj mamičky, ktoré sú na materskej alebo poberajú rodičovský príspevok. Umožniť im jednoducho popritom aspoň čiastočne pracovať, aby sa potom mohli lepšie vrátiť na trh práce, a, samozrejme, aj si tým zvýšia príjmy. V oblasti bývania - plánujú sa úľavy pri úveroch na bývanie podľa počtu detí. Plánuje sa špeciálne rodinné stavebné sporenie, ktoré bude zvýhodnené pre rodiny s deťmi. Čím viac detí vlastne tá rodina bude mať, tým väčšie výhody dostane. V oblasti služieb - podpora, asistenti pre deti, ktoré majú špeciálne potreby. Takých máme na slovenských školách zhruba 10% už, čiže je to oblasť, ktorú, kde má štát obrovskú, obrovský, obrovskú možnosť dobehnúť svoje zaostávanie. Napríklad aj garancia škôlky od 3 rokov. Vieme, že veľa detí by aj mohlo ísť do škôlky, ale proste nie sú voľné škôlky. Takisto povinné zľavy pre rodiny podľa počtu detí. Keď to funguje v Rakúsku, kam chodia naše rodiny radšej na dovolenku, pretože tam dostanú obrovské zľavy, keď majú 3-4 deti, prečo by to nemohlo fungovať aj na Slovensku? Teším sa, že tieto opatrenia sa dostali do programového vyhlásenia vlády, budeme za ne bojovať a ide nám o jedno, aby neostalo iba pri rečiach, aby neostalo pri tom, že rozprávame o tom, že chceme lepšie pre občanov, ale aby naozaj sa rodinám žilo na Slovensku lepšie, aby sa tu podnikalo lepšie. To je tiež dôvod, prečo podporím toto programové vyhlásenie vlády, a verím, že veľmi veľká časť z toho, čo je tam napísané, sa skutočne uskutoční. Určite ja budem za to bojovať. Ďakujem. (Potlesk.)